Rotary Aalborg Vestre har i fem år arbejdet på at bygge en skole i Nepal. Nu er skolen en realitet.

- Det er fantastisk. Henriette von Platen-Hallermund er stolt. Den idé, som Rotary Aalborg Vestre i 2017 fik om at hjælpe nepalesiske børn på skolebænken, er nu blevet til virkelighed. Takket være et tæt samarbejde med en lokal rotaryklub i Nepal og Human Practice Foundation står en skole med nye klasselokaler og en ny toiletbygning klar, og børnene er allerede begyndt i skolen, der har fået navnet Shree Bajogara basic school. - Det føles enormt godt, at en lille klub som vores kan bidrage til, at trængende børn kan få en uddannelse, siger projektleder Henriette von Platen-Hallermund. Samlede 356.000 kroner ind Idéen om at opbygge en skole opstod, da Rotary Aalborg Vestre var til foredrag med Pernille Kruse Madsen, der er direktør for den danske virksomhed Human Practice Foundation. Organisationen arbejder i Nepal. - Vi blev begejstrede og sagde, at vi gerne ville være med, siger Henriette von Platen-Hallermund. Som sagt, så gjort. Rotary Aalborg Vestre begyndte det store arbejde med at samle penge ind til projektet, og det lykkedes at indsamle 356.000 kroner blandt medlemmer, Rotary Danmarks Hjælpefond og via internationale fondsmidler. Der var dog også bump på vejen. Coronapandemien betød, at kommunikationen foregik online, og selvom skolen nu er åben, har Henriette von Platen-Hallermund og resten af styregruppen stadig til gode at se skolen med egne øjne. Skolegang er ikke en selvfølge På Shree Bajogara basic school, der er beliggende højt oppe i bjergene, er der plads til 150 elever. En ny skole er tiltrængt, for i Nepal går et stigende antal børn ikke i skole – blandt andet på grund af væbnede konflikter, og fordi mange forældre ikke har råd til at sende deres børn afsted. - Skolegang er en selvfølge på vores breddegrader, men i et land som Nepal kan det være en utopi, siger Henriette von Platen-Hallermund. At have adgang til toiletter er heller ikke en selvfølge, og den nye toiletbygning står derfor åbent for hele byen. Initiativtagerne besøger skolen i sommeren 2023, og fordi skolen ligger så højt i bjergene, tager turen i jeep fra lufthavnen mellem tre og fire dage.